**ŽUPANIJA: DUBROVAČKO-NERETVANSKA**

**PROGRAM RASPOLAGANJA POLJOPRIVREDNIM ZEMLJIŠTEM U VLASNIŠTVU REPUBLIKE HRVATSKE**

**ZA GRAD DUBROVNIK**

**SADRŽAJ PROGRAMA**

1. Ukupna površina poljoprivrednog zemljišta u vlasništvu države na području Grada Dubrovnika, iznosi: 25,1717 ha.
2. Na području Grada Dubrovnika ne postoje površine poljoprivrednog zemljišta u vlasništvu Republike Hrvatske koje su bile u dosadašnjem raspolaganju.
3. Sumarni pregled površina poljoprivrednog zemljišta u vlasništvu države prema oblicima raspolaganja

T-2: Prikaz ukupnih površina po oblicima raspolaganja

|  |  |  |
| --- | --- | --- |
| OBLIK RASPOLAGANJA | Površina  u ha | NAPOMENA  (minirano, višegodišnji nasadi i sustavi odvodnje i navodnjavanja) |
| površine određene za povrat | 3,9204 | - |
| površine određene za prodaju  - jednokratno, maksimalno  do 25% | 0 | - |
| površine određene za zakup | 21,2513 | - |
| površine određene za zakup za ribnjake | 0 | - |
| površine određene za zakup zajedničkih pašnjaka | 0 | - |
| površine određene za ostale namjene  - jednokratno, maksimalno  do 5% | 0 | - |

**MAKSIMALNA POVRŠINA ZA ZAKUP iznosi:** 5 ha.


**NAPOMENA/OBRAZLOŽENJE** (određene specifičnosti za područje jedinice lokalne samouprave):

|  |
| --- |
| Sukladno rješenju Upravnog odjela za komunalne poslove i zaštitu okoliša (KLASA: UP/I-612-07/19-01/08, URBROJ: 2117/1-09/1-19-04) za katastarske čestice kčbr. 474 k.o. Mravinjac, kčbr. 915 i kčbr. 921 k.o. Šumet u PRILOGU 1 u stupcu „Napomena“ navedeno je da se koriste kao pašnjak, a katastarske čestice kčbr. 512 k.o. Lopud i kčbr. 2513/3 k.o. Šipanska Luka su izuzete iz Programa.  Detaljna razrada Programa raspolaganja poljoprivrednim zemljištem u vlasništvu RH za Grad Dubrovnik dostavlja se u nastavku. |

**DETALJNA RAZRADA** **PROGRAMA RASPOLAGANJA POLJOPRIVREDNIM ZEMLJIŠTEM U VLASNIŠTVU REPUBLIKE HRVATSKE ZA GRAD DUBROVNIK**

1. **ZEMLJOPISNI PODACI O GRADU DUBROVNIKU**

Grad Dubrovnik prostire se na površini od 143 km2 i sastoji se od 32 naselja: Brsečine, Dubravica, Dubrovnik, Gromača, Kliševo, Koločep, Lopud, Ljubač, Mravinjac, Mrčevo, Orašac, Osojnik, Suđurađ, Šipanska Luka, Trsteno, Zaton, Bosanka, Čajkovica, Čajkovići, Donje Obuljeno, Gornje Obuljeno, Knežica, Komolac, Mokošica, Nova Mokošica, Petrovo Selo, Pobrežje, Prijevor, Rožat, Sustjepan, Šumet i Lozica, prikazanih na slici 1.



Slika 1: Naselja Grada Dubrovnika, Izvor: Državna geodetska uprava - obrada autora

# **GOSPODARENJE POLJOPRIVREDNIM ZEMLJIŠTEM U VLASNIŠTVU REPUBLIKE HRVATSKE ZA GRAD DUBROVNIK**

Sukladno Zakonu o poljoprivrednom zemljištu (NN 20/2018, u daljnjem tekstu: Zakon) poljoprivredno zemljište je dobro od interesa za Republiku Hrvatsku i ima njezinu osobitu zaštitu. Poljoprivrednim zemljištem u smislu ovoga Zakona smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji.

Poljoprivredno zemljište mora se održavati pogodnim za poljoprivrednu  
proizvodnju. Pod održavanjem poljoprivrednog zemljišta pogodnim za poljoprivrednu  
proizvodnju smatra se sprječavanje njegove zakorovljenosti i obrastanja višegodišnjim  
raslinjem, kao i smanjenje njegove plodnosti.

Raspolaganje poljoprivrednim zemljištem u vlasništvu države u smislu ovoga  
Zakona predstavlja: zakup i zakup za ribnjake, zakup zajedničkih pašnjaka, privremeno korištenje, zamjena, prodaja, prodaja izravnom pogodbom, davanje na korištenje izravnom pogodbom, razvrgnuće suvlasničke zajednice, osnivanje prava građenja i osnivanje prava služnosti.

Osnovna načela raspolaganja državnim poljoprivrednim zemljištem na području Grada Dubrovnika su:


* Državno poljoprivredno zemljište mora biti u funkciji poljoprivredne proizvodnje  
  uzimajući u obzir tradicijsku proizvodnju ovog kraja i specifičnosti pojedinih poljoprivrednih površina definiranih ovim Programom,
* Grad Dubrovnik sve slobodne površine državnog poljoprivrednog zemljišta odrediti će za zakup i povrat,
* Prilikom davanja u zakup državnog poljoprivrednog zemljišta poštivati će se odredbe Zakona, čl. 36 i odluke Grada o maksimalnoj površini koja se može dati u zakup pojedinoj pravnoj ili fizičkoj osobi u Gradu Dubrovniku koja je sastavni dio ovog Programa,
* Prilikom davanja na privremeno korištenje državnog poljoprivrednog zemljišta poštivat će se odredbe čl. 57 Zakona,
* Promjena namjene poljoprivrednog zemljišta u nepoljoprivredne svrhe provoditi će se u skladu s dokumentima prostornog uređenja,
* Preko općinskih službi i nadležnih institucija provodit će se stalni nadzor i poduzimati mjere za nepoštivanje preuzetih obveza za one koji raspolažu državnim poljoprivrednim zemljištem.

# **UKUPNA POVRŠINA POLJOPRIVREDNOG ZEMLJIŠTA U VLASNIŠTVU REPUBLIKE HRVATSKE**

Prema službeno dostavljenim podacima Državne geodetske uprave ukupna površina poljoprivrednog zemljišta u vlasništvu Republike Hrvatske, koje je u katastarskom operatu nadležnog Područnog ureda za katastar Dubrovnik upisana kao poljoprivredno zemljište sukladno ovom Zakonu, iznosi 25,1717 ha.

Popis svih katastarskih čestica poljoprivrednog zemljišta u vlasništvu RH za Grad Dubrovnik nalazi se u PRILOGU 1.


Kopija katastarskog plana sa prikazom svih katastarskih čestica poljoprivrednog zemljišta u vlasništvu RH sa podlogom digitalne ortofoto karte Grada Dubrovnika izrađena je prema službeno dostavljenim podacima Državne geodetske uprave za potrebe izrade Programa i nalazi se u PRILOGU KKP-1 dok je njen umanjeni prikaz vidljiv na slici 2.



Slika 2: Državno poljoprivredno zemljište na području Grada Dubrovnika

Izvor: Državna geodetska uprava, obrada autora

Na području Grada Dubrovnika postoje područja koja se nalaze u području ekološke mreže (Natura 2000), slika 3. Popis katastarskih čestica poljoprivrednog zemljišta u vlasništvu RH po katastarskim općinama koje se nalaze u području Nature 2000, za koje je potrebno provesti postupak ocjene prihvatljivosti Programa za ekološku mrežu sukladno čl. 29 st. 13 Zakona, nalaze se u PRILOGU 2.



Slika 3: Zaštićena područja (Natura 2000), Izvor: Hrvatska agencija za okoliš i prirodu - Bio portal - obrada autora

# **PODACI O DOSADAŠNJEM RASPOLAGANJU POLJOPRIVREDNIM ZEMLJIŠTEM U VLASNIŠTVU DRŽAVE**

Na području Grada Dubrovnika ne postoje površine poljoprivrednog zemljišta u vlasništvu Republike Hrvatske koje su bile u dosadašnjem raspolaganju.

# **POVRŠINE ODREĐENE ZA ZAKUP**

Maksimalna površina koja se na području Grada Dubrovnika može dati u zakup pojedinoj fizičkoj ili pravnoj osobi iznosi 5 ha.

Na području Grada Dubrovnika za zakup poljoprivrednog zemljišta određeno je 21,2513 hektara čiji je umanjeni prikaz vidljiv na slici 5. Popis svih katastarskih čestica poljoprivrednog zemljišta u vlasništvu RH određenih za davanje u zakup nalazi se u PRILOGU 1.

Kopija katastarskog plana sa prikazom svih katastarskih čestica poljoprivrednog zemljišta u vlasništvu RH koje su određene za davanje u zakup, sa podlogom digitalne ortofoto karte Grada Dubrovnika izrađena je prema službeno dostavljenim podacima Državne geodetske uprave, podataka Grada Dubrovnika i Ministarstva poljoprivrede za potrebe izrade Programa i nalazi se u PRILOGU KKP-2 dok je njen umanjeni prikaz vidljiv na slici 4.



Slika 4: Površine određene za davanje u zakup, Izvor: Državna geodetska uprava, Grad Dubrovnik - obrada autora

# **POVRŠINE ODREĐENE ZA PRODAJU**

Na području Grada Dubrovnika ne postoje površine poljoprivrednog zemljišta u vlasništvu Republike Hrvatske određene za prodaju.

# **POVRŠINE ODREĐENE ZA POVRAT**

Ured državne uprave u Dubrovačko-neretvanskoj županiji očitovao se da za katastarske čestice kčbr. 2013 k.o. Dubrovnik, kčbr. 20/8 k.o. Petrovo Selo, kčbr. 2513/3 i 2705/1 k.o. Šipanska Luka, kčbr. 3 k.o. Komolac, kčbr. 913/1 k.o. Orašac i kčbr. 2848/1 k.o. Zaton (ukupne površine 3,4867 ha) još nisu pravomoćno okončani postupci u odnosu na podnesene zahtjeve za naknadu oduzete imovine. Navedene katastarske čestice su identificirane kao poljoprivredno zemljište u vlasništvu Republike Hrvatske na području Grada Dubrovnika, no sve se katastarske čestice nalaze unutar građevinskog područja i/ili šumsko-gospodarske osnove te ne mogu biti sadržane u Programu, a katastarska čestica kčbr. 2513/3 k.o. Šipanska Luka sukladno rješenju Upravnog odjela za komunalne poslove i zaštitu okoliša (KLASA: UP/I-612-07/19-01/08, URBROJ: 2117/1-09/1-19-04) izuzeta je iz Programa. Radi navedenoga Grad Dubrovnik je za povrat predvidio katastarske čestice kčbr. 1018/1, 1018/3 i 1018/4 k.o. Brsečine u ukupnoj površini od 3,9204 ha.

Kopija katastarskog plana sa prikazom katastarske čestice poljoprivrednog zemljišta u vlasništvu RH koja je određena za povrat, sa podlogom digitalne ortofoto karte Grada Dubrovnika izrađena je prema službeno dostavljenim podacima Državne geodetske uprave, podataka Grada Dubrovnika za potrebe izrade Programa i nalazi se u PRILOGU  KKP-3 dok je njen umanjeni prikaz vidljiv na slici 5.



Slika 5: Površine određene za povrat

Izvor: Državna geodetska uprava, Grad Dubrovnik - obrada autora

# **POVRŠINE ODREĐENE ZA ZAKUP ZA RIBNJAKE**

Na području Grada Dubrovnika ne postoje površine poljoprivrednog zemljišta u vlasništvu Republike Hrvatske određene za zakup za ribnjake.

# **POVRŠINE ODREĐENE ZA ZAKUP ZAJEDNIČKIH PAŠNJAKA**

Na području Grada Dubrovnika ne postoje površine poljoprivrednog zemljišta u vlasništvu Republike Hrvatske određene za zakup zajedničkih pašnjaka.

# **POVRŠINE ODREĐENE ZA OSTALE NAMJENE**

Na području Grada Dubrovnika ne postoje površine poljoprivrednog zemljišta u vlasništvu Republike Hrvatske određene za ostale namjene.

**PRILOZI:**

1. **Dokumentacija sukladno Pravilniku o dokumentaciji potrebnoj za donošenje Programa raspolaganja poljoprivrednim zemljištem u vlasništvu RH (NN 27/2018):**

* Kopija katastarskog plana/očitovanje DGU o dostavljenim podacima
* Zemljišnoknjižni izvadci, Posjedovni listovi,
* Uvjerenje Upravnog tijela županije, odnosno Grada Zagreba, nadležnog za prostorno uređenje nalaze li se predmetne čestice izvan granica građevinskog područja,
* Očitovanje Ureda državne uprave u županiji, odnosno Grada Zagreba o podnesenim zahtjevima za povrat oduzete imovine,
* Uvjerenje Hrvatskih šuma d.o.o.,
* Očitovanje Hrvatskih voda,
* Uvjerenje Upravnog tijela županije, odnosno Grada Zagreba, nadležnog za prostorno uređenje jesu li predmetne čestice u obuhvatu postojećeg i/ili planiranog sustava javnog navodnjavanja,
* Očitovanje Hrvatskog centra za razminiranje.

1. **Popis priloga iz detaljne razrade Programa**
2. PRILOG 1 : Popis katastarskih čestica poljoprivrednog zemljišta u vlasništvu RH po katastarskim općinama.
3. PRILOG KKP-1: Kopija katastarskog plana - poljoprivredno zemljište u vlasništvu RH za Grad Dubrovnik
4. PRILOG 2: Popis katastarskih čestica poljoprivrednog zemljišta u vlasništvu RH po katastarskim općinama koje se nalaze u području Nature 2000.
5. PRILOG KKP-2: Kopija katastarskog plana – površine određene za zakup za Grad Dubrovnik
6. PRILOG KKP-3: Kopija katastarskog plana – površine određene za povrat za grad Dubrovnik
7. PRILOG KOPIJE KATASTARSKOG PLANA – PK u digitalnom obliku s označenim oblicima raspolaganja